Mette-Marit trosser sykmeldingen
Dette er det første oppdraget Mette-Marit har etter at hun ble operert for en nakkeprolaps i november. Årets tema på konferansen er helse og utdanning. Målet med konferansen er å skape debatt og formidle resultater av norsk utviklingssamarbeid, skriver Slottet i en pressemelding. De opplyser også om at kronprinsessen skal delta i en samtale med Tore Godal, spesialrådgiver for global helse i Utenriksdepartementet, om global kvinnehelse. I forrige uke deltok Mette-Marit i et møte i Kronprinsparets fond. I den forbindelsen lot kronprinsparet seg fotografere sammen med Irene Løken Lystrup og Solfrid Flateby. Bildet, som ble lagt ut på fondets Facebook-sider, var det første av Mette-Marit siden hun ble operert for nakkeprolapsen. Kommunikasjonssjef ved Slottet, Marianne Hagen, sier til VG i dag at kronsprinsessen har uttalt at det går sakt fremover. - Sykmeldingen hennes vil vare til 16. desember, så vi regner med å ha henne tilbake i jobb over nyttår. Det er ingen planlagte arrangementer før jul, sier Hagen. Selv om kronprinsessen deltar på konferansen i dag, har hun meldt avbud til Nobelkonserten som avholdes i Oslo Spektrum i kveld.
Kronprinsesse Mette-Marit er egentlig sykmeldt fremt til 16. desember. I dag skal hun likevel på jobb i forbindelse med Norad-konferansen.